ฟิทช์หั่นเอเชียปีหน้าโตแค่6.8%
ผลพวงเศรษฐกิจโลกอ่อนแอจีน/อินเดียยังตรึงภาวะเงินเฟ้อพุ่งสูง
24 ธ.ค. 2554

ผลพวงเศรษฐกิจโลกอ่อนแอจีน/อินเดียยังตรึงภาวะเงินเฟ้อพุ่งสูง
ภาวะเศรษฐกิจโลกไม่สดใสฉุดแนวโน้มการเติบโตทั่วเอเชียปีหน้าลดลง คาดเงินเฟ้อยังคงเป็นปัญหาหลัก 2 ยักษ์เอเชีย
บริษัทจัดอันดับเครดิต ฟิทช์ เรทติ้งส์ ได้แถลงลดคาดการณ์การขยายตัวทางเศรษฐกิจของเอเชียปี 2555 ว่าจะลดลงมาอยู่ที่ 6.8% จากคาดการณ์เดิมที่ 7.4% เนื่องจากผลกระทบภาวะเศรษฐกิจโลกที่อ่อนแอลง ส่วนในปีนี้คาดว่าเศรษฐกิจเอเชียจะขยายตัวได้ที่ 7.1%
แถลงการณ์ระบุว่า การลดคาดการณ์ในปีหน้ายังเป็นเพราะนโยบายควบคุมความร้อนแรงจากภาวะเงินเฟ้อในบางประเทศ โดยเฉพาะจีนและอินเดีย ซึ่งยังคงเป็นหัวใจสำคัญที่รัฐบาลต้องดำเนินการอยู่ โดยคาดว่าเศรษฐกิจจีนจะขยายตัวได้ 8.2% ในปีหน้า ลดลงจากคาดการณ์เดิมในเดือน มิ.ย.ที่ผ่านมา ซึ่งอยู่ที่ 8.5% ขณะที่เศรษฐกิจอินเดียจะขยายตัวได้ 7.5% จากที่เคยคาดการณ์ไว้ที่ 8.2%
“ทั้งจีนและอินเดียต่างก็เผชิญปัญหาเงินเฟ้อและกิจกรรมทางเศรษฐกิจที่ลดลงไปพร้อมกัน ซึ่งตอกย้ำให้เห็นถึงความเสี่ยงต่างๆ ที่อาจผุดหากปล่อยให้ภาวะเงินเฟ้อพุ่งสูงกว่าระดับที่ตั้งเป้าเอาไว้” แถลงการณ์ของฟิทช์ ระบุ
ทั้งนี้ หลายประเทศผู้ส่งออกรายใหญ่ในเอเชียต่างต้องเจ็บตัวอย่างหนักกันในปีนี้ เนื่องจากผลกระทบของวิกฤตการณ์หนี้ยุโรปและปัญหาเศรษฐกิจที่เรื้อรังในสหรัฐได้ส่งผลกระทบต่อความต้องการสินค้าจากเอเชีย และยังฉุดตัวเลขการเติบโตของจีดีพีให้ลดต่ำลงด้วย
ขณะเดียวกัน ฟิทช์ยังได้คาดการณ์ภาวะเงินเฟ้อโดยรวมของเอเชียในปี 2555 ด้วยว่าจะปรับตัวสูงขึ้นไปอยู่ที่ 4.9% จากคาดการณ์เดิมที่ 4.7% ขณะที่ภาวะเงินเฟ้อในปีนี้คาดว่าจะเพิ่มขึ้นไปอยู่ที่ 5.9% จากเดิมซึ่งคาดว่าจะอยู่ที่ 5.6%
ด้านเอพี รายงานว่า เศรษฐกิจสหรัฐกำลังได้แรงหนุนในทางบวก และคาดว่าจะขยายตัวได้ดีต่อเนื่องถึงปีหน้า โดยมีอุปสรรคเพียงเล็กน้อย แม้ว่าในฝั่งยุโรปอาจต้องเผชิญภาวะเศรษฐกิจถดถอย และการขยายตัวของเศรษฐกิจโลกอาจลดลง
เอพี ระบุว่า สถานการณ์ในตลาดแรงงานที่ดีขึ้นจะช่วยให้เศรษฐกิจสหรัฐต้านทานปัจจัยลบจากภายนอกได้ แม้ว่าการฟื้นตัวนี้จะเป็นไปอย่างช้าๆ หลังจากที่สามารถขยายตัวได้อย่างแข็งแกร่งจนน่าตกใจในไตรมาส 4 ของปีนี้ก็ตาม